Måtte avlive 11 dyr hos bonde
Bonden er tiltalt for grovt bedrageri med rovvilterstatning, ulovlige dyr, svart arbeid, ulovlig salg av slakt og dårlig dyrevelferd. Alle de elleve ulovlige dyrene ble avlivet. Til uken starter saken i Kristiansand tingrett. Inntil 50 vitner er stevnet.Tirsdag 15. november 2011 gikk politiet, Statens naturoppsyn, Fylkesmannen i Vest-Agder og Mattilsynet til en samlet og felles aksjon mot bonden. Bonden ble varetektsfengslet mens politiet sikret spor. Året 2010 fikk bonden fra Vest-Agder utbetalt det høyeste beløp i landet i erstatning etter rovdyrangrep på sine sauer og geiter. Nå mener politiet at rovdyrangrepene er rent oppspinn. Fylkesmannen i Vest-Agder anmeldte bonden for bedrageri høsten 2011. Påtalemyndigheten mener 46-åringen svindlet til seg 667.000 kroner i rovvilterstatning for 209 sauer og 37 geiter drept av ulv. Utbytteheleri Bonden er også tiltalt for å ha drevet svart arbeid med snøbrøyting og slakt av dyr i en åtteårsperiode. Omsetningen var 220 000 kroner og han skal ha unndratt 23 000 kroner i merverdiavgift. Beløpene er heller ikke oppgitt i selvangivelsen. 46-åringen er også tiltalt for å ha hatt syv vaskebjørner, fem nesebjørner og fire mårhunder på gården. Det skal ha begynt med utbytteheleri ved å ha mottatt to vaskebjørner, tre nesebjørner og fire mårhunder fra Danmark. Deretter formerte dyrene seg. Inntil to av dem rømte, ifølge tiltalen. Vaskebjørner anses som en trussel mot norsk natur.Han er også tiltalt for å ha holdt fire lamaer og to alpakka uten tilstrekkelig merking. Dyrene er lovlige i Norge, men skal merkes. Lamaen rømte og overrasket plutselig bærplukkere midt inne i skogen i Agder. - Den er på rømmen og vill, men jeg håper vi får fatt i den igjen, sier bonden til VG. Under aksjonen avdekket politiet at både sau, gris, hest og ponnier ble utsatt for manglende tilsyn og medisinsk assistanse med fare for smitte av sykdommer.46-åringen skal også ha solgt ulovlig slakt fra sau, geit og gris. Bonden har i avhør forklart at han formidlet slakt på vegne av andre. Avslutningsvis mener påtalemyndigheten at 46-åringen ikke var innmeldt i Jegerregisteret. Han skjøt og drepte rådyr med så dårlig ammunisjon at dyrene ble utsatt for unødig lidelse. Etter at tiltalen var tatt ut, fikk politiet på nytt tips om ulovlige dyr på gården. Denne gang to amerikanske ekorn, chipmunks, som er identiske med de folk forbinder med Snipp og Snapp. - De er like uskyldige som marsvin eller hamster, men det ble bråk igjen, sier bonden til VG.
Ti dager har tingretten satt av til de svært alvorlige anklagene mot bonden fra Agder.